ตอนนี้ คุณน่าจะนั่งดูวิดีโอนี้อยู่
และการนั่งอยู่กับที่สองสามนาที เพื่อดูวิดีโอก็ไม่น่าจะเป็นอะไร
แต่ยิ่งอยู่เฉยๆ นานเท่าไหร่ ร่างกายก็จะยิ่งรู้สึกอยู่ไม่สุขมากเท่านั้น
ร่างกายจะนั่งนับเวลารอ ว่าเมื่อไหร่จะได้ยืนขึ้นอีกครั้ง
ว่าเมื่อไหร่จะได้ออกไปเดิน
นี่อาจฟังดูเหลวไหลไร้สาระ
ร่างกายเราชอบนั่งไม่ใช่เหรอ
ไม่จริงเท่าไหร่
แน่นอนว่าการนั่งพักช่วงสั้นๆ ช่วยผ่อนคลายความตึงเครียด
หรือช่วยร่างกายให้ฟื้นตัว จากการออกกำลัง
แต่ทุกวันนี้ วิถีชีวิตของเราทำให้เรา ต้องนั่งมากกว่าขยับร่างกาย
และร่างกายเราก็ไม่ได้สร้างมาเพื่อ การอยู่กับที่นานๆ ขนาดนั้น
ที่จริง เป็นตรงกันข้ามเลยต่างหาก
ร่างกายมนุษย์ถูกออกแบบมาเพื่อการเคลื่อนไหว
เราเห็นหลักฐานได้ชัดเจนจาก โครงสร้างของร่างกาย
ภายในตัวเรามีข้อต่อมากกว่า 360 ข้อ และกล้ามเนื้อลายประมาณ 700 มัด
เพื่อการเคลื่อนไหวที่ง่ายและคล่องตัว
โครงสร้างทางกายภาพที่มีเอกลักษณ์ของเรา ทำให้เราสามารถยืนตัวตรงได้
ต้านกับแรงโน้มถ่วงของโลก
ระบบโลหิตต้องอาศัยการเคลื่อนไหวของร่างกาย เพื่อให้ไหลเวียนได้ดี
เซลล์ประสาทก็ทำงานดีขึ้นจากการเคลื่อนไหว
ผิวหนังของเรามีความยืดหยุ่น หมายความว่ามันเปลี่ยนรูปไปตามการเคลื่อนไหว
ถ้าทุกตารางนิ้วของร่างกาย พร้อมและรอคอยให้คุณเคลื่อนไหว
จะเกิดอะไรขึ้นถ้าคุณไม่ขยับ
มาเริ่มกันที่ปัญหาที่เป็นแกนกลาง อย่างกระดูกสันหลังกันเลย
กระดูกสันหลังเป็นโครงสร้างที่ยาว
ประกอบด้วยกระดูกหลายชิ้น แต่ละข้อมีแผ่นกระดูกอ่อนคั่น
ข้อต่อ กล้ามเนื้อ และเอ็น ที่ติดอยู่กับกระดูก
เป็นตัวเชื่อมทุกอย่างเข้าด้วยกัน
ปกติท่านั่งที่พบเห็นบ่อย คือนั่งหลังงอและห่อไหล่
เป็นท่านั่งที่ถ่ายน้ำหนักไปยัง กระดูกสันหลังได้ไม่สม่ำเสมอ
เมื่อนานไป จะทำให้ หมอนรองกระดูกสันหลังเสื่อมสภาพ
ทำให้เส้นเอ็นและข้อต่อบางจุด ทำงานหนักผิดปกติ
และสร้างความเครียดให้กับกล้ามเนื้อที่ยืดออก
เพื่อจัดท่าทางให้เหมาะ กับหลังที่โค้งงอของคุณ
ท่านั่งหลังงอยังทำให้ เนื้อที่ภายในหน้าอกหดเล็กลง
หมายความว่า ปอดมีพื้นที่เล็กลง ในการขยายตัวเมื่อคุณหายใจ
ซึ่งเป็นปัญหา เพราะนั่นจำกัด ปริมาณออกซิเจนเป็นการชั่วคราว
ออกซิเจนที่เติมเข้าไปในปอด และที่จะเข้าไปในเลือดของคุณ
รอบโครงกระดูกมีกล้ามเนื้อ เส้นประสาท หลอดเลือดแดงและดำ
ที่สร้างชั้นเนื้อเยื่ออ่อนให้ร่างกาย
การนั่งถือเป็นการบีบรัด กดทับ และอัดจนแน่น
และเนื้อเยื่อที่บอบบาง ก็ต้องรับแรงกดทับที่รุนแรงมาก
คุณเคยรู้สึกขาชาหรือบวมเวลานั่งไหม
บริเวณที่โดนบีบอัดมาก
ทำให้เส้นประสาท หลอดเลือดแดงและดำอุดตัน
เป็นการจำกัดการรับรู้ของระบบประสาท ก่อให้เกิดอาการชา
และทำให้เลือดที่ขาไหลเวียนลดลง ส่งผลให้ขาบวม
การนั่งนานๆ ทำให้ลิโพโปรตีนลิเพส ไม่ทำงานชั่วคราว
มันคือเอนไซม์ที่เกาะบนผนัง ของหลอดเลือดฝอย
และทำหน้าที่สลายไขมันในเลือด
เวลาที่คุณนั่ง ไขมันจึงไม่เผาผลาญ เท่ากับเวลาที่ขยับร่างกาย
แล้วการอยู่กับที่เฉยๆ ส่งผลต่อสมองอย่างไรบ้าง
บ่อยครั้ง คุณนั่งลงเพราะต้องการใช้สมอง
แต่ที่ตลกร้ายก็คือ การนั่งกับที่นานๆ ทำให้ได้ผลลัพธ์ที่ตรงกันข้าม
การอยู่กับที่ทำให้เลือดไหลเวียนลดลง
และปริมาณออกซิเจนที่ไหลผ่านปอด ไปยังกระแสเลือดก็ลดลง
สมองคุณต้องการทั้งสองสิ่งนี้ เพื่อให้รู้สึกตื่นตัว
สมาธิของคุณจึงน่าจะดิ่งลดลง
ขณะที่สมองทำกิจกรรมได้ช้าลง
โชคไม่ดี ที่ผลลัพธ์ของการนั่งอยู่กับที่ ไม่ได้มีแค่ผลในระยะสั้น
การค้นคว้าล่าสุดพบว่า การนั่งกับที่นานๆ
มีความเชื่อมโยงกับมะเร็งบางชนิด และโรคหัวใจ
นอกจากนี้ยังก่อให้เกิดโรคเบาหวาน โรคไตและตับด้วย
ที่จริง นักวิจัยพบว่า สถิติจากทั่วโลกชี้ให้เห็นว่า
การไม่ขยับร่างกายทำให้คนเสียชีวิตก่อนวัย คิดเป็นอัตรา 9% ต่อปี
ซึ่งเท่ากับคนกว่า 5 ล้านคน
ดังนั้น สิ่งที่ดูเหมือนพฤติกรรม ที่ไม่อันตราย
กลับมีอิทธิพล ในการเปลี่ยนแปลงสุขภาพเรา
แต่โชคดีที่ทางแก้ปัญหาที่กำลังเพิ่มสูงขึ้นนี้ กลับทำได้ง่ายและเป็นธรรมชาติ
เวลาที่คุณไม่มีทางเลือกอื่นนอกจากนั่งกับที่
พยายามเปลี่ยนท่านั่งจากหลังที่โค้งงอ ให้กระดูกสันหลังตั้งตรง
และเวลาที่ไม่ต้องประจำอยู่ตรงที่นั่ง
ให้หาทางขยับไปมารอบๆ ให้มากขึ้น
บางทีอาจตั้งนาฬิกาเพื่อเตือน ให้ลุกจากที่นั่งทุกครึ่งชั่วโมง
แต่รวมๆ ก็ให้เข้าใจว่าร่างกาย ถูกสร้างมาเพื่อเคลื่อนไหว ไม่ใช่อยู่เฉยๆ
ที่จริง วิดีโอนี้ใกล้จะจบแล้ว ทำไมไม่ลุกขึ้นยืดเส้นยืดสายดูบ้างล่ะ
ให้รางวัลร่างกายด้วยการเดิน
ร่างกายจะขอบคุณเราภายหลัง